SCCช็อปปิ้งบริษัทตปท.
ปีนี้สำเร็จ1ธุรกิจมีเงินสด4หมื่นล.แลนด์ฯลุยสหรัฐ
31 ส.ค. 2555

ปีนี้สำเร็จ1ธุรกิจมีเงินสด4หมื่นล.แลนด์ฯลุยสหรัฐ
SCC ลั่นเออีซีเป็นโอกาสเดินหน้าลุยซื้อกิจการ มั่นใจก่อนสิ้นปีซื้อธุรกิจต่างประเทศ 1 บริษัท ด้าน LH ลุยซื้ออพาร์ตเมนต์สหรัฐอเมริกา
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า การเปิดประชาคมเศรษฐกิจอาเซียน (เออีซี) ในปี 2558 ถือว่าเป็นโอกาสที่ดีและยิ่งใหญ่มาก ในการลงทุนและการออกไปซื้อกิจการในต่างประเทศ ซึ่งเป็นยุทธศาสตร์หลักของบริษัทที่จะซื้อกิจการอย่างจริงจัง 
ขณะนี้บริษัทจัดทำรายการบริษัทและธุรกิจที่ให้ความสนใจเข้าไปซื้อกิจการ โดยจะเดินหน้าซื้ออย่างจริงจังมากขึ้น และคาดว่าก่อนสิ้นปีนี้บริษัทน่าจะประสบความสำเร็จในการซื้อกิจการในต่างประเทศอีก หนึ่งธุรกิจ ทั้งนี้การซื้อกิจการของ SCC มีเป้าหมายหนึ่งเพื่อต้องการบุคลากรให้ช่วยกันขับเคลื่อนธุรกิจ 
“SCC ได้ออกไปซื้อกิจการตั้งแต่ปี 1994 แต่พอเกิดวิกฤตเศรษฐกิจในปี 1997 บริษัทต้องถอยกลับมาตั้งหลัก และเมื่อทุกอย่างผ่านพ้นไปได้ เราก็เดินหน้าซื้อกิจการอีกครั้งและในรอบ 5 ปีที่ผ่านมา ได้เข้าซื้อกิจการแล้วกว่า 20 บริษัท ซึ่งยังรวมการหุ้นบริษัท สยามโกลบอลเฮ้าส์” นายกานต์ กล่าว 
ล่าสุด ที่ประชุมคณะกรรมการ (บอร์ด) อนุมัติงบลงทุน 5 ปี (2556-2560) วงเงิน 1.5-2 แสนล้านบาท ซึ่งหากเจอธุรกิจดีๆ ก็สามารถใช้ได้ถึง 2 แสนล้านบาท และยอมรับว่าบอร์ดมีการซักถามอย่างละเอียดและให้ระมัดระวัง รวมถึงมีความรอบคอบในการลงทุน ซึ่งบริษัทก็ดำเนินการอยู่แล้ว 
สำหรับปัจจัยที่มีผลต่อการซื้อกิจการขณะนี้ คือ เศรษฐกิจยุโรป หากเลวร้ายจริงๆ ก็อาจจะชะลอการซื้อกิจการได้สัก 6 เดือน เพราะเป็นโอกาสที่จะได้ของดีราคาถูก แต่ขณะนี้คิดว่าไม่น่าจะเลวร้ายนักขณะที่จีนเริ่มดีขึ้น 
อย่างไรก็ตาม มั่นใจว่าบริษัทขนาดใหญ่ของไทยมีความพร้อมและรับมือกับการเปิดเออีซีได้ แต่บริษัทขนาดกลางขนาดเล็กอาจมีปัญหาซึ่งทั้งรัฐบาลและบริษัทขนาดใหญ่จะต้องร่วมมือกันเพื่อให้ความช่วยเหลือ เช่น เมื่อบริษัทใหญ่ออกไปลงทุนในต่างประเทศ ก็ให้หนีบบริษัทขนาดกลางและขนาดเล็กเพื่อเป็นซัพพลายเซนด้วย ซึ่งหากเป็นอย่างนี้ก็เชื่อมั่นว่าประเทศไทยสามารถและพร้อมที่จะแข่งขันได้เมื่อถึงเวลานั้นทั้งนี้ การซื้อหุ้นบริษัท สยามโกลบอลฯ เป็นส่วนหนึ่งของแนวคิดในการสนับสนุนบริษัทขนาดเล็ก 
นายกานต์ กล่าวว่า บริษัทจะขายหุ้นกู้ 2.5 หมื่นล้านบาท ในเร็วๆ นี้ เพื่อคืนหนี้หุ้นกู้ชุดเดิม ซึ่งช่วยประหยัดดอกเบี้ยลงได้ เดิมต้นทุนอยู่ที่5% แต่รอบนี้น่าจะถูกลงเพราะดอกเบี้ยขาลง หลังออกหุ้นกู้หนี้จะอยู่ที่ 1.25 แสนล้านบาท และขณะนี้มีเงินสดในมือกว่า 4 หมื่นล้านบาท พร้อมซื้อกิจการ
ด้านนายอดิศร ธนนันท์นราพูล กรรมการ บริษัท แลนด์ แอนด์ เฮ้าส์ (LH) กล่าวว่า บอร์ดเพิ่งอนุมัติให้ลงทุนจัดตั้งบริษัทในซานฟรานซิสโก 20 ล้านเหรียญสหรัฐ และถือเป็นการออกไปลงทุนในสหรัฐครั้งแรกหลังจากวิกฤต เพื่อไปซื้อที่อยู่อาศัยในลักษณะอพาร์ตเมนต์ให้เช่า ส่วนทำเลที่สนใจก็เป็นแหล่งที่บริษัทขนาดใหญ่ตั้งอยู่ เช่น กูเกิล เฟซบุ๊ก เป็นต้น